b'\n_START_ARTICLE_\nNilaus Fristrup\n_START_SECTION_\nUddannelse\n_START_PARAGRAPH_\nHan var s\xc3\xb8n af m\xc3\xb8ller\xc2\xadsvend, senere banevogter Hans Ferdinand Fristrup og Maren Nilausdatter, kom efter sin konfirmation i huset hos hofkandest\xc3\xb8ber H\xc3\xb8y, fik adgang til G.F. Hetschs tegneskole, kom derefter i malerl\xc3\xa6re hos malermester og stukkat\xc3\xb8r Weber 1851-53 og bes\xc3\xb8gte samtidig fra 1852 til januar 64 Kunstakademiet, hvor han 1857 vandt den lille s\xc3\xb8lvmedalje i dekorationsklassen, og af hvis modelskole han 1859 blev elev. I 1864 havde han deltaget i krigen, hvor han blev s\xc3\xa5ret og krigsfange, men fik dog lejlighed til at g\xc3\xb8re kunststudier under sit tvungne ophold i \xc3\x98strig. Efter hjemkomsten \xc3\xa6gtede han 2. juli 1867 i K\xc3\xb8benhavn Augusta Magdalene H\xc3\xb8y (7. januar 1840 i K\xc3\xb8benhavn - 5. august 1875 i Venedig), datter af ovenn\xc3\xa6vnte kandest\xc3\xb8ber Hans Christensen H\xc3\xb8y (1805-1876) og Augusta Vilhelmine f\xc3\xb8dt M\xc3\xb8ller (1819-1860). I 1867 var han udenlands med underst\xc3\xb8ttelse fra Den Reiersenske Fond og bes\xc3\xb8gte verdensudstillingen i Paris dette \xc3\xa5r.\n_START_SECTION_\nKarriere\n_START_PARAGRAPH_\nHan udstillede fra 1857 til 1879 dels som dekorationsmaler, dels som landskabs- og dyrmaler; i 1872 vandt han Den S\xc3\xb8dringske Opmuntringspr\xc3\xa6mie for Fra Strandm\xc3\xb8lle\xc3\xa5en. Imidlertid havde Fristrup med mere og mere iver lagt sig efter dekorationsfaget og havde ogs\xc3\xa5 begyndt at modellere i dette fag, hvori han i 1871 fik den Neuhausenske Pr\xc3\xa6mie (En orneret Lis\xc3\xa9n med Basis og Kapit\xc3\xa6l). I tidens deltog han i en m\xc3\xa6ngde til dels betydelige dekorations\xc2\xadarbejder, s\xc3\xa5ledes til Det Kongelige Teaters tilskuersalon, i forening med billedhugger Lauritz Prior, en del af dekorationen i oph\xc3\xb8jet arbejde. I 1876 blev han overl\xc3\xa6rer ved dagskolen ved Det tekniske Sel\xc2\xadskabs Skole, men allerede i oktober 1875 var han med sin hustru rejst udenlands og fik i 1876 Akademiets rejsestipendium p\xc3\xa5 1600 kroner, som fornyedes for 1877. P\xc3\xa5 rejsen havde han den sorg at miste sin, af brystsyge lidende hustru, der d\xc3\xb8de i Venedig og jordedes der. Ikke desto mindre havde han gjort en rig h\xc3\xb8st af dekorative studier i Italien, som efter hans hjemkomst i slutningen af 1878 med bifald blev set af Akademiet._NEWLINE_Om sommeren det f\xc3\xb8lgende \xc3\xa5r rejste han atter til Italien og fandt sin anden hustru der i Catarina Stoppini (12. april 1853 i Assisi - 20. marts 1931 i K\xc3\xb8benhavn), til hvem han blev borgerlig viet den 9. oktober 1879 i Assisi; hun var datter af hotelejer Serafino Stoppini og Carmela Biondi. Senere blev der opn\xc3\xa5et pavelig sanktion af dette \xc3\xa6gteskab. Akademiet, som i l\xc3\xa6ngere tid havde s\xc3\xb8gt en dygtig l\xc3\xa6rer til sin omordnede og udvidede dekorationsskole, valgte Fristrup til denne plads, hvori han blev ansat den 30. juni 1881, og r\xc3\xb8gtede siden det omfattende og anstrengende hverv som denne skoles bestyrer, p\xc3\xa5 samme tid som han vedblev at virke ved Det tekniske Selskabs Skole. I 1883 blev han medlem af Kunst\xc2\xadakademiet og den 22. april 1890 blev han valgt til medlem af Akademiraadet; den 26. maj 1892 blev han Ridder af Dannebrog. Han bar ogs\xc3\xa5 Erindringsmedaillen for Krigen 1864._NEWLINE_Da Philip Schou 1868 blev medejer af fajencefabrikken Aluminia, knyttede han Fristrup til sig sammen med Vilhelm Dahlerup og Vilhelm Klein, da han \xc3\xb8nskede at forbedre fajancens kunstneriske kvalitet._NEWLINE_Han er begravet p\xc3\xa5 Vestre Kirkeg\xc3\xa5rd.'